《风流子 游惠山秦园》
清代·曹亮武

二泉亭最好，分流处、日夜洗云根。况翠叠青山，入帘滴滴，云移春水，映树鳞鳞。

还堪羡、酒旗无数飏，鸟语不时闻。此日园丁，休嫌野老，隔年梅蕊，应认王孙。

从来繁华地，重留恋，倍觉香雾氤氲。一带朱阑拂柳，画槛萦人。

被金尊促起，数声檀板，钿车送到，几队罗裙。且自牵船竟去，莫待销魂。

作者简介：江苏宜兴人，字渭公，号南耕。与陈维崧为中表兄弟。以填词擅名于时，词作缠绵婉约。有《南耕草堂诗稿》、《南耕词》、《岁寒词》。